Groot take en klein take – Pajamas met sokkies
Groot take en klein take
pajamasmetsokkies	Ongekategoriseerd	 23 April 2020 23 April 2020 2 Minutes
En so pak ek toe mos nou die klein takie van verf aan. Ideale tyd, hierdie grendeltyd vir verfwerk in en om die huis, né?
Ek moes net een muur verf.
Dis nou al week vier van die grendeltyd.
Intussen het manlief al die hele huis se geute geskuur en geverf en kindlief het twee deure geverf plus vensterrame en ’n paar deurkosyne.
Net my muur staan nog kaalgat, met sulke wit polyfilla takke wat op dit uitloop asof ek ‘n boom wou skilder, maar nie baie goed is daarmee nie.
Nou vra jy my wat het fout geloop?
Wel, ter verdediging en as aspek nommer een: Die simpele huis wil nie skoon bly nie. Ek weet nie of dit die honde, of ons, of ons tuin is nie, maar jy kan nou stofsuig en ’n uur later sit ‘n nuwe stofstreep so aan die onderkant van die trappe.
Aspek nommer twee: Daar is noodgedwonge mos maar wasgoed en ek probeer my bes om nie stryk werk te veroorsaak nie. Maar helaas, stryk werk sal daar wees. En ek verdra nie goed wat vir sommer net rondlê nie. Dus, koggel daardie wasgoedmandjie met stryk werk my, asof dit die enigste en grootste doel van die mensdom is.
Aspek nommer drie: Op een of ander manier het ek terug in my tiener tydskedule beweeg, want ek gaan slaap al hoe later en staan al hoe later op. Met die gevolg dat alles later gebeur in my huishouding. Dis ‘n hekse sirkel, sê ek jou.
Aspek nommer vier: Ek het steeds my gesin om voor te sorg, al doen manlief meeste aande die braai ding. Daar moet tog bykosse wees.
En laastens – sien sover, dis darem al regtig ‘n mondvol: My eie werk.
Dus, tussen die vuil huis, die wasgoed, verkeerde slaappatrone en oeps ja, ek probeer nog oefen ook intussen, en kos maak en werk en… lê daar ‘n berg (soos Dozi tereg sing) om te oorkom, voor ek kan verf.
Intussen het die kraakvuller ook nog staan en opraak en moes manlief gaan bedel by ander, aangesien daardie winkels tans nie vir ons beskore is nie.
Vandag het dit redelik goed gegaan tussen al die aspekte van my grendellewe deur. Ek het die stof met ’n blindheid van een wat nie wil sien nie aanskou.
En ek was proaktief en effektief tussen die kombuis take en my eie take en het toe waarlik tyd om al die muur wat ek afgeskraap het, finaal met kraakvuller te vul. Sien, ek het half in ‘n beswymende belustigheid ingegaan toe ek ‘n krakie oop krap en ‘n vel ou verf trek af. Toe trek ek amper die hele muur se ou verf af. Dit het gebeur voor manlief my kom wysmaak het dat ek darem nou baie werk vir myself op die hals haal.
My een skoonsus sê altyd: ”But not to worry!” Alles is nou mooi ge-polyfilla en môre sal ek skuur en oormôre sal ek verf.
Of so iets. As die simpele stof net wil uit bly.
Gepubliseer deur pajamasmetsokkies
Hierdie is ek op 'n skinkbord. Om een of ander rede is ek bereid om my siel op sosiale media te plaas. Skrikwekkend, né? Hoekom? Ek wens ek het geweet. Al wat ek weet is dat ek 'n droom het en die droom wil versprei. 'n Droom wat hoop sal gee en lag sal laat borrel. Ons almal slof, hop of loop deur een of ander woestyn, maar hoekom probeer ons dit nie met flikvlakke doen nie? Ek kan nie flikvlakke doen nie, maar ek gaan probeer en ek gaan dit doen in die woestyn! Ek hoop jy wil saam met my leer om flikvlakke in die woestyn te doen, want al is ons maar net gewone pajamas-met-sokkies mense is ons elkeen spesiaal en baie talentvol!	Beskou all artikels deur pajamasmetsokkies
Gepubliseer 23 April 2020 23 April 2020
Previous Post Her+set+knoppie=
Next Post Groot take en klein take
2 thoughts on “Groot take en klein take”
23 April 2020 om 9:55 nm
Om te verf, is bitterlike harde werk – ek haal my hoed vir jou af!
25 April 2020 om 3:25 nm
Dankie, ek het vandag darem uiteindelik klaar geverf. Net besluit dis nou of nooit. En siedaar!
Maar ons huis is nou op daardie stadium dat omtrent alles weer geverf moet word. Mens wen ook nooit. 😉😂